**Informatīvais ziņojums**

**“Par Rīgas pašvaldības kontrolētās kapitālsabiedrības "Rīgas satiksme" radītās negatīvās fiskālās ietekmes uz vispārējās valdības budžeta bilanci kompensāciju”**

1. **Situācijas apraksts**

Saskaņā ar likuma “Par valsts budžetu 2020.gadam” 16.pantu, lai kompensētu Rīgas pašvaldības kontrolētās kapitālsabiedrības SIA "Rīgas satiksme" (turpmāk – Rīgas satiksme) radīto negatīvo fiskālo ietekmi uz vispārējās valdības budžeta bilanci, tiek paredzēts, ka Valsts kase 2020.gadā līdz katra mēneša 15.datumam ietur no Rīgas pašvaldības budžetam pārskaitāmā (pēc pašvaldību finanšu izlīdzināšanas fondā ieskaitāmās summas ieturēšanas) iedzīvotāju ienākuma nodokļa ieņēmumiem summu 38 000 000 *euro* apmērā gadā (janvārī—novembrī 3 166 000 *euro* apmērā, decembrī 3 174 000 *euro* apmērā) un ieturēto summu ieskaita valsts budžeta nenodokļu ieņēmumu kontā Valsts kasē. Vienlaicīgi tiek noteikts, ka kompensācijas summa var tikt precizēta atbilstoši Ministru kabineta pieņemtajam lēmumam ar nosacījumu, ka tas nerada negatīvu fiskālu ietekmi uz vispārējās valdības budžeta bilanci atbilstoši Eiropas nacionālo un reģionālo kontu sistēmas Eiropas Savienībā metodoloģijai (turpmāk – EKS metodoloģija). Turklāt līdzvērtīgu kompensācijas mehānismu 2021.gadam nosaka likuma “Par vidēja termiņa budžeta ietvaru 2020., 2021. un 2022.gadam” 17.pants.

Atbilstoši likuma “Par valsts budžetu 2020.gadam” 16.pantā paredzētajai iespējai precizēt kompensācijas summu, Rīgas dome ir vērsusies Finanšu ministrijā ar lūgumu virzīt izskatīšanai Ministru kabinetā lēmuma projektu par kompensācijas summas precizēšanu, ņemot vērā aktualizēto prognozi par Rīgas satiksmes ietekmi uz vispārējās valdības budžeta bilanci 2020.gadā.

Saskaņā ar Finanšu ministrijas un Rīgas domes prognozēm, kas iestrādātas fiskālajās prognozēs, izstrādājot likumprojektu “Par valsts budžetu 2020.gadam” un likumprojektu “Par vidēja termiņa budžeta ietvaru 2020., 2021. un 2022.gadam”, Rīgas satiksmes klasificēšana vispārējās valdības sektorā radīja šādu ietekmi: -71,9 milj. *euro* 2020.gadā, -14,2 milj. *euro* 2021.gadā un +8,7 milj. *euro* 2022.gadā. Būtisko negatīvo ietekmi 2020. un 2021.gadā pamatā noteica Rīgas satiksmes plānotās investīcijas sabiedriskā transporta autoparka atjaunošanai.

2019.gadā izmantotās prognozes par 2020.gadu balstījās uz Rīgas satiksmes valdes apstiprināto 2020.-2022.gada investīciju plānu, kas paredzēja 44 autobusu, 25 trolejbusu, 13 tramvaju un pārējo pamatlīdzekļu iegādi, kopsummā nodrošinot bilances aktīvu izmaiņas 71,9 milj. *euro* apmērā.

Tomēr investīciju plāna īstenošanu līdz šim ir apgrūtinājušas gan Rīgas satiksmes strukturālas izmaiņas, gan pastāvīgas vadošo amatpersonu maiņas, kā arī pašlaik investīciju plāna īstenošanu ietekmē Covid-19 pandēmija.

Ņemot vērā minēto, 2020.gada pavasarī Rīgas satiksmes investīciju plāns tika atkārtoti izanalizēts ar mērķi līdzsvarot transportlīdzekļu piegādes atbilstoši uzņēmuma vajadzībām un, lai nodrošinātu, ka tas balstās uz objektīvu vērtējumu par katras konkrētās investīciju pozīcijas izpildi. Rīgas satiksme ar sadarbības partneriem ir apspriedusi prognozētos piegādes grafikus un šo pārrunu rezultātā daļa no transportlīdzekļu vienību piegādēm tika pārcelta uz nākamajiem pārskata periodiem. Sekojoši ir izdalāmas divas galvenās ietekmes izmaiņu noteicošās pozīcijas. Pirmkārt, sākotnēji 2020.gadā plānoto 44 autobusu iegāde 17,5 milj. *euro* apmērā tika pārcelta uz 2021.gadu, jo konstatēto autobusu piegādes līguma saistību neizpildes un vispārējo tehnisko un epidemioloģisko apstākļu dēļ autobusu piegāde 2020.gadā vairs nav iespējama. Rīgas satiksme ir uzsākusi sarunas ar autobusu piegādātāju par turpmāko līguma izpildi. Ievērojot gan līdzēju savstarpējām sarunām nepieciešamo laika periodu, gan arī paredzot laiku autobusu ražošanas procesa nodrošināšanai, tiek prognozēts, ka pie nosacījuma, ja tiks panākta vienošanās par līguma saistību izpildes turpināšanu, transportlīdzekļu piegāde notiks ne ātrāk 2021.gadā. Otrkārt, 2020.gadā plānoto 13 tramvaju iegāde tika pārskatīta, balstoties uz transportlīdzekļu iegādes kavēšanos, un to skaits tika samazināts par 5 vienībām, tādējādi samazinot nepieciešamās investīcijas par 16,7 milj. *euro*.

Balstoties uz augstākminēto, Rīgas dome ir aktualizējusi Rīgas satiksmes saimnieciskās un finanšu darbības ietekmes prognozi uz vispārējās valdības budžeta bilanci, un 2020.gadā tā veido -28,4 milj. *euro*. Minētā prognoze ietver ne tikai izmaiņas transportlīdzekļu vienību iegādē, bet arī plānotās izmaiņas investīciju apjomos, lai veiktu infrastruktūras uzturēšanas un uzlabošanas pasākumus, kā arī sagaidāmajā peļņā. Kā rezultātā **2020.gadā** **atbilstoši aktualizētajai prognozei Rīgas satiksmes fiskālā ietekme uz vispārējās valdības budžeta bilanci atbilstoši EKS metodoloģijai uzlabosies par 43,5 milj. *euro (no kuriem 37,6 milj. euro veido izmaiņas investīciju plānā)****.*

Vienlaicīgi jāatzīmē, ka Rīgas satiksmes saimnieciskās darbības izmaiņas (t.i. ieņēmumu kritums) saistībā ar Covid-19 pandēmiju pašlaik nav iespējams precīzi novērtēt. Tomēr, lai nodrošinātu uzņēmuma darbību un finansiālo stabilitāti, kā arī ņemot vērā iepriekšējo gadu praksi, ar lielu varbūtību sagaidāms, ka Rīgas pilsētas pašvaldība segs uzņēmuma iespējamos zaudējumus.

1. **Piedāvātais risinājums**

Valsts kase līdz šā gada aprīļa vidum ir ieturējusi četrus maksājumus par kopējo summu 12,664 milj. *euro.* Kārtējo ieturējumu plānots veikt līdz šā gada 15.maijam. Tādējādi neieturētais kompensācijas apmērs 2020.gadā veido 25,336 milj. *euro*. Ņemot vērā, ka prognozētais uzlabojums no Rīgas satiksmes saimnieciskās un finanšu darbības uz vispārējās valdības budžeta bilanci nav mazāks par neieturēto kompensācijas apmēru (t.i. tiek nodrošināts, ka precizēšanai provizoriski nav negatīva ietekme uz vispārējās valdības budžeta bilanci atbilstoši EKS metodoloģijai), **Ministru kabinets atbilstoši likuma “Par valsts budžetu 2020.gadam” 16.pantā paredzētajai iespējai var precizēt kompensācijas summu, paredzot, ka tā ir nosakāma 12,664 milj. *euro* apmērā**. Līdz ar kompensācijas apmēra precizēšanu ir jānosaka uzdevums Valsts kasei neveikt kārtējos Rīgas pašvaldības budžetam pārskaitāmo (pēc pašvaldību finanšu izlīdzināšanas fondā ieskaitāmās summas ieturēšanas) iedzīvotāju ienākuma nodokļa ieņēmumu ieturējumus, sākot ar kārtējo ieturējumu, ko paredzēts veikt maija mēnesī.

Lai Ministru kabinets varētu lemt par kompensācijas pasākumu īstenošanas nepieciešamību un to apmēru 2021. un 2022.gadā, Rīgas pašvaldība ir apliecinājusi, ka līdz šā gada jūnija beigām iesniegs Finanšu ministrijai aktualizētās prognozes par Rīgas satiksmes saimniecisko un finanšu darbību 2021. un 2022.gadā. Ņemot vērā minēto, ir jānosaka uzdevums Finanšu ministrijai iesniegt Ministru kabinetā informatīvo ziņojumu lēmuma pieņemšanai par kompensācijas pasākumu un to apmēru noteikšanu turpmākajos divos gados ar mērķi iestrādāt iespējamās izmaiņas kārtējā valsts budžeta likumprojektā un vidēja termiņa budžeta ietvara trim gadiem likumprojektā.

Finanšu ministrs J.Reirs

## Trautmanis 67095409

## Martins.Trautmanis@fm.gov.lv